Man in hof ná moord op toerisIvan Ivanov en sy vrou, Tina. ŉ 23-jarige man het Maandag in die Wynberg-landdroshof verskyn in verband met die moord op ŉ Oekraïnse toeris die naweek in die Tafelberg Nasionale Park. Volgens News24 was Sinaye Mposelwa uit op parool toe die moord gepleeg is. Die saak is tot 21 Augustus uitgestel. Kapt. FC van Wyk, woordvoerder van die polisie, het intussen bevestig dat die ander twee verdagtes steeds soek is. Die toeris is intussen geïdentifiseer as Ivan Ivanov (44). Hy het Saterdagoggend in die park in Houtbaai gestap toe hy omstreeks 11:00 deur drie mans naby die Oos-Fort aangeval is. Ivanov is met ŉ skerp voorwerp doodgesteek voordat die verdagtes met sy rugsak met sy persoonlike besittings daarin op die vlug geslaan het. Lede van die buurtwag het een van die verdagtes vasgetrek en van die gesteelde goedere is in sy besit gevind. Ivanov se skoonsuster, net bekend as Dina, het intussen in ŉ brief haar dank teenoor die Houtbaai-gemeenskap uitgespreek vir hul hulp om een van die verdagtes vas te trek. Sy het gesê Ivanov was ŉ liefdevolle man vir haar tweelingsuster, Tina, en ŉ wonderlike pa vir sy drie kinders, Glen (20), Taisia (11) en die tweejarige Makar. “Hy was hardwerkend, het drie grade gehad en vier tale vlot gepraat.” Ivanov was tydens sy dood op ŉ sakebesoek aan Suid-Afrika en het die land volgens berigte al by twee vorige geleenthede besoek. Hy het saam met sy gesin in Genève, Switserland, gewoon.